Imtella' Jannar 9, 2022 Illum fil-Belt Valletta saret protesta kontra l-miżuri u r-restrizzjonijiet tal-Covid-19 f'Malta. Waqt mixja li l-Freedom Movement organizza fil-Belt, minn quddiem il-Parlament sa Pjazza San Ġorġ, il-folla nstemgħet tgħid il-kliem 'libertà', 'human rights' u 'no covid pass'. F'diskors li sar minn wieħed mill-membri tal-moviment intqal kif il-Ministeru tas-Saħħa qed jikkontrolla dak li qed iseħħ fil-pajjiż u l-ħajjiet tan-nies. Huwa qal li fiż-żmien li ġej il-poplu se jkun qed jieħu dak li ħaqqu minħabba li għamel lill-politiċi allat tiegħu. Fil-protesta ntqal kif id-Deputat Prim Ministru u Ministru għas-Saħħa Chris Fearne għandu jinżamm responsabbli tal-miżuri li ddaħħlu li, fi kliem il-kelliema tal-moviment, poġġew ħafna nies f'dipressjoni. Waqt il-protesta ntqal ukoll li l-Pulizija waqgħu għan-nasba ta' dawk li qed imexxu il-pajjiż u qed isikktu lil dawk kollha li qed jitkellmu.